Broj: 711-I-21-P-174-21/23-04-19

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Tomislava Tomaševića, gradonačelnika Grada Zagreba i Danijele Dolenec, zamjenice gradonačelnika Grada Zagreba**, na 197. sjednici, održanoj 16. prosinca 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Tomislava Tomaševića, gradonačelnika Grada Zagreba i Danijele Dolenec, zamjenice gradonačelnika Grada Zagreba, neće se pokrenuti s obzirom da iz prikupljenih podataka i dokumentacije u vezi okolnosti prisutnosti i aktivnog uključivanja u policijska ispitivanja svjedoka prilikom tajnih izvida u prostorijama Grada Zagreba, nisu utvrđene okolnosti koje bi upućivale na moguću povredu odredbi ZSSI-a od strane navedenih dužnosnika, budući da su isti bili prisutni kao predstavnici Grada Zagreba u postupku pretrage službenih prostorija, sukladno odredbi članka 254. stavka 5. u svezi sa stavkom 1. Zakona o kaznenom postupku („Narodne novine“, broj 152/08, 76/09, 80/11, 121/11, 91/12, 143/12, 56/13, 145/13, 152/14, 70/17, 126/19, 126/19, 130/20).**

Obrazloženje

 Povjerenstvo je dana 30. srpnja 2021.g. steklo saznanja o mogućem nezakonitom postupanju dužnosnika Tomislava Tomaševića i Danijele Dolenec na način da su isti, uz policijske službenike, bili prisutni ispitivanju svjedoka te da su se u isto aktivno uključivali time da su sami zatražili da prisustvuju ispitivanjima zaposlenika Grada Zagreba, unatoč činjenici da su policijski izvidi tajni.

 Člankom 3. stavkom 1. podstavkom 39. ZSSI-a propisano je da su župani, gradonačelnik Grada Zagreba i njihovi zamjenici dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo, utvrđeno je da dužnosnik Tomislav Tomašević obnaša dužnost gradonačelnika Grada Zagreba, a Danijela Dolenec dužnost zamjenice gradonačelnika Grada Zagreba od 04. lipnja 2021.g. Stoga su Tomislav Tomašević i Danijela Dolenec povodom obnašanja navedenih dužnosti obvezni postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

 Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a.

 Slijedom navedenog, Povjerenstvo utvrđuje kako će predmet P-174/21, koji je formiran prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI-a.

 Povjerenstvo je od Ministarstva unutarnjih poslova Republike Hrvatske ( u daljnjem tekstu MUP) zatražilo podatak je li MUP bio upoznat s postupanjem policijskih službenika prilikom ispitivanja zaposlenika Grada Zagreba koje je uslijedilo nakon uhićenja zaposlenice ……………… na način da je isto dopustilo gradonačelniku Tomislavu Tomaševiću i zamjenici gradonačelnika Danijeli Dolenec da prisustvuju predmetnom ispitivanju i zaposlenicima postavljaju pitanja te ukoliko jest, temeljem kojeg akta ili propisa je navedenim dužnosnicima dopušteno sudjelovanje prilikom ispitivanja provedenog od strane službenih osoba. Nadalje, Povjerenstvo je zatražilo podatak jesu li navedeni dužnosnici službenim putem zatražili odobrenje da prisustvuju navedenim ispitivanjima te ukoliko nisu zatražili službeno odobrenje, je li MUP zatražio njihovo prisustvo i ukoliko jest temeljem kojeg propisa i iz kojeg razloga.

 Dana 17. rujna 2021.g. MUP je odgovorio na traženje Povjerenstva navodeći da su dana 30. lipnja 2021. godine policijski službenici Ravnateljstva policije, Uprave kriminalističke policije u prostorijama Gradske uprave Grada Zagreba proveli više dokaznih i drugih radnji koje su imale za cilj pronalazak dokaza bitnih za daljnji tijek kaznenog postupka, pa je tako temeljem Naloga Županijskog suda u Zagrebu izvršena pretraga ureda i drugih prostorija u Zagrebu, Draškovićeva br. 72, kojima se koristila ………………., a kojoj je ispred Grada Zagreba bila prisutna …………… kao predstavnik pravne osobe, a na temelju pisane ovlasti gradonačelnika Grada Zagreba. Nadalje, navodi se da je tijekom postupanja policijskih službenika dopisom broj KLASA: 215- 06/19-04/105, URBROJ: 511-01-74/7-21-74 od dana 30. lipnja 2021. godine, od Ureda gradonačelnika Grada Zagreba zatražena dostava originalne dokumentacije, odnosno podataka o zaprimljenim pozivima i održanim sastancima koji su sadržani u evidencijama koje su vodile tajnice pokojnog gradonačelnika Milana Bandića. U svezi traženja, zaprimljeno je očitovanje gradonačelnika Grada Zagreba KLASA: 080-02/21- 001/59, URBROJ: 251-02-01-21-2 od dana 30. lipnja 2021. godine, u kojem se navodi kako istima ne raspolažu. MUP ističe kako su s tim u svezi, gradonačelnik Grada Zagreba Tomislav Tomašević i njegova zamjenica, Danijela Dolenec, kao odgovorne osobe upoznati s činjenicom da je u njihovoj nazočnosti nužno poduzeti radnje kojima bi se utvrdilo gdje se dokumentacija nalazi, a potom i pristupilo uvidu u poslovnu dokumentaciju. Nadalje, MUP navodi kako je iz tog razloga Tomislav Tomašević na traženje policijskih službenika u svoj ured pozvao bivše tajnice pokojnog gradonačelnika Milana Bandića, ………………………………, koje su vodile tražene evidencije, a samo postupanje vezano uz pronalazak dokumentacije provodili su isključivo policijski službenici. Tijekom primjene ove policijske ovlasti nije pronađena tražena dokumentacija, te stoga nije izdana potvrda o pregledu poslovne dokumentacije. Nadalje, navodi se da je cjelokupno postupanje policije provedeno na način i u okviru ovlasti koje proizlaze iz propisa kojima se ovo područje uređuje. Prethodno spomenutim radnjama bili su nazočni i predstavnici gradske uprave, a kako je to uređeno u odredbama čl. 254. st. 5., u vezi st. 1. Zakona o kaznenom postupku (NN 152/08, 76/09, 80/11, 121/11, 91/12, 143/12,56/13, 145/13,152/14,70/17, 126/19, 126/19), koji navodi da „kada se pretraga obavlja u prostoru druge pravne osobe, pozvat će se njihov predstavnik koji može biti nazočan pretrazi". Nadalje, Zakon o policijskim poslovima i ovlastima (NN 76/09,92/14,70/19) u odredbama čl. 71. te Pravilnik o načinu postupanja policijskih službenika (NN 89/2010) u čl. 106. propisuju da policijski službenik kada provodi kriminalističko istraživanje može pregledati poslovnu dokumentaciju fizičkih i pravnih osoba, a prije početka pregleda poslovne dokumentacije ili podataka, policijski službenik je dužan javiti se odgovornoj osobi i priopćiti joj razloge postupanja, te u njenoj nazočnosti pristupiti uvidu u poslovnu dokumentaciju. Isto tako, navodi se da su policijski službenici tijekom opisanih postupanja poduzeli samo one radnje i komunikaciju sa zaposlenicima gradske uprave koje su bile nužne da bi se ispunio cilj same radnje, odnosno da se komunikacija koja odvijala između policijskih službenika i zaposlenica gradske uprave, ………………………….., u čijim se uredima dokumentacija nalazila, odnosila isključivo na radnje pronalaska, pregleda i oduzimanja dokumentacije.

 Člankom 254. stavkom 5. Zakona o kaznenom postupku („Narodne novine“, broj 152/08, 76/09, 80/11, 121/11, 91/12, 143/12, 56/13, 145/13, 152/14, 70/17, 126/19, 126/19, 130/20) propisano je da kada se pretraga obavlja u prostoru druge pravne osobe, pozvat će se njihov predstavnik koji može biti prisutan pretrazi.

 Iz dostavljenog naloga Županijskog suda u Zagrebu, poslovni broj: Kir-t-322/11 od 29. lipnja 2021.g. razvidno je da je sud naložio pretragu osobe, doma i drugih prostorija, poslovnih prostorija te sredstava prijevoza među kojima i pretragu ureda i druge prostorije u Stručnoj službi gradonačelnika Grada Zagreba na adresi u Zagrebu, Trg Stjepana Radića 1, koje koristi …………, kao pročelnica sa svim pristupnim prostorima i pred prostorima povezanim s uredom …………….. u radnu cjelinu, te zajedno s uredom tajnice ……………….., a kojim prostorom se ………………….. koristila.

 Uvidom u dopis MUP-a KLASA: KLASA: 215- 06/19-04/105, URBROJ: 511-01-74/7-21-74 od dana 30. lipnja 2021. godine, utvrđeno je da je od Ureda gradonačelnika Grada Zagreba zatražena dostava evidencija tajnica bivšeg gradonačelnika o pozivima i sastancima koje su vodile tajnice od 01. siječnja 2018.g. do 01. ožujka 2021.g.

 Uvidom u dopis od 20. lipnja 2021.g. KLASA: KLASA: 080-02/21- 001/59, URBROJ: 251-02-01-21-2 utvrđeno je da gradonačelnik ističe kako ne posjeduje traženu dokumentaciju, budući da ga je dočekao ispražnjen ured gradonačelnika prilikom primopredaje dana 04. lipnja 2021.g.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Slijedom svega navedenog, Povjerenstvo ističe kako je iz dostavljene dokumentacije razvidno kako dužnosnici Tomislav Tomašević i Danijela Dolenec nisu prisustvovali ispitivanju svjedoka, već su kao odgovorne osobe pozvani od strane policijskih službenika da prisustvuju pregledu prostorija u potrazi za evidencijama tajnica bivšeg gradonačelnika o pozivima i sastancima koje su vodile tajnice od 01. siječnja 2018.g. do 01. ožujka 2021.g.

 Navedenim su radnjama dužnosnici prisustvovali u službenom svojstvu kao predstavnici pravne osobe, Grada Zagreba, u čijim se prostorijama obavlja pretraga u svrhu pronalaska dokumentacije te izvršenja uvida u istu, sukladno odredbama Zakona o kaznenom postupku, pri čemu nije utvrđena bilo kakva vrsta interesne ili druge osobne povezanosti između dužnosnika i službenika Grada Zagreba koji su koristili ove prostorije.

 Stoga, a budući da dužnosnici nisu zloupotrijebili svoja posebna prava kako bi sudjelovali u policijskim izvidima, već je upravo MUP zatražio njihovo prisustvo prilikom pregleda službenih prostorija Ureda Gradonačelnika Povjerenstvo utvrđuje da isti svojim postupanjem nisu povrijedili odredbe ZSSI-a.

 Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Tomislav Tomašević, osobnom dostavom
2. Dužnosnica Danijela Dolenec, osobna dostava
3. Objava na internetskoj stranici Povjerenstva
4. Pismohrana